VIDEO Percheziții în cazul Florin Salam / Manelistul a fost ridicat de acasă de polițiști / E acuzat că ar fi luat bani în avans pentru a cânta, însă nu s-a mai prezentat la evenimente
Polițiștilor bucureșteni efectuează joi mai multe percheziții într-un dosar de înșelăciune cu peste 18.000 de euro prejudiciu, în cazul Florin Salam.
Polițiștii Secției 2 din București au pus în aplicare 3 mandate de percheziție domiciliară într-un dosar de înșelăciune, anunță IPJ Ilfov. Prejudiciul se ridică la aproximativ 18.000 de euro.
Potrivit sursei citate, în cauză au fost depuse trei plângeri ale unor persoane care susțin că au plătit unui bărbat sume cuprinse între 3.000 și 10.000 de euro pentru servicii muzicale la evenimente, însă acesta nu și-ar fi respectat promisiunile.
Din investigații s-a stabilit că, în perioada 2020-2023, Florin Salam ar fi primit avansuri de la trei persoane, însă nu ar fi prestat serviciile convenite și nici nu le-ar fi restituit banii. Prejudiciul total se ridică la aproximativ 18.000 de euro.
Cazul este instrumentat sub supravegherea Parchetului de pe lângă Judecătoria Sectorului 1, pentru săvârșirea infracțiunilor de înșelăciune.
Ancheta este în desfășurare, polițiștii strângând probe pentru trimiterea în judecată a celor implicați.
"Astfel, în urma cercetărilor și investigațiilor desfășurate, în sarcina bărbatului bănuit de comiterea faptelor s-a stabilit următoarea activitate infracțională:
- în cursul zilei de 21 iulie 2020, în timp ce se afla în incinta unui restaurant din Sectorul 1, în urma unei înțelegeri verbale cu o persoană, aceasta i-ar fi plătit bărbatului, cu titlu de avans, 3.000 de euro pentru prestarea unui program muzical, în vara anului 2021, la o petrecere. Ulterior, bănuitul nu și-a respectat promisiunea și nu i-ar fi returnat persoanei vătămate suma încasată.
- la data de 28 ianuarie 2023, o altă persoană ar fi mers la locuința bărbatului, iar în urma unei înțelegeri verbale, i-ar fi plătit acestuia cu titlu de avans, 10.000 de euro pentru a presta servicii muzicale în data de 13 august 2023, însă în seara respectivă, bărbatul nu s-ar fi prezentat și nici nu a returnat banii persoanei vătămate.
- la data de 14 mai 2023, una dintre persoanele vătămate ar fi mers la locuința bănuitului, iar în urma unei înțelegeri verbale, i-ar fi plătit acestuia cu titlu de avans 25.500 de lei, pentru a presta servicii muzicale, în data de 29 septembrie 2023, însă bărbatul nu s-ar fi prezentat și, ulterior, nici nu ar fi restituit banii primiți.
Din cercetări, s-a stabilit că bănuitul ar fi săvârșit faptele în complicitate cu alți doi bărbați", anunță autoritățile.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank